作者:陸龜蒙
標題:奉和襲美太湖詩二十首：明月灣
內容:昔聞明月觀，只傷荒野基。今逢明月灣，不值三五時。擇此二明月，洞庭看最奇。連山忽中斷，遠樹分毫釐。週迴二十裡，一片澄風漪。見說秋半夜，淨無雲物欺。兼之星斗藏，獨有神仙期。初聞鏘鐐跳，積漸調參差。空中卓羽衛，波上停龍螭。蹤舞玉煙節，高歌碧霜詞。清光悄不動，永珍寒咿咿。此會非俗致，無由得旁窺。但當乘扁舟，酒翁仍相隨。或徹三弄笛，或成數聯詩。自然瑩心骨，何用神仙為。